La Bibia piemontèisa/Testament Vej/Salm/Salm 53


Ij Salm

53. A son pròpi 'd fòj 

 Cost Salm a smija motobin al Salm 14. Soa diferensa pì granda a ven ant ël vers 5, ch’a corispond, bele s’a l’é nen pròpi l’istess, a 14:5-6 e ant la manera ch’a deuvra ‘l nòm ëd Nosgnor. Salm 14 a deuvra “ël Signor” (יְהוָה, ihvah, YHWH) an vv. 2a, 4, 6, and 7, mentre che Salm 53 a deuvra “Dé” (אֱלֹהִים, ’elohim) për tut ël Salm, anté che YHWH a compariss nen soens. Ël Salmista a fà l’osservassion che la rassa uman-a a l’é corompua da la mira moral. Ij malfasent a craso ‘l pòpol ëd Nosgnor, ma 'l Salmista a l’ha fiusa ant la protession ëd Nosgnor e a vëdd nen l’ora che Dé a véndica Israel.

Për ël diretor dël còro, scond ël ton ëd “Macalat”. Un salm ëd David. A son pròpi 'd fòj coj ch'a diso drinta 'd lor: "Tant, Nosgnor a-j n'anfà nen ëd lòn ch'i foma!". A son mars coma 'd bolé, a son ëd malfator; gnun ëd lor a fà lòn ch'a l'é giust. Nosgnor a bèica dal cel e a marca j'òm për vëdde s'a-i sia cheidun ch'a l'abia 'd bonsens e ch'a lo sërca. Nò, tùit a l'han voltaje le spale, tùit a son përvertisse; a-i é gnun ch'a fasa 'l bin, gnanca un. Amprendran-ne mai coj-là? Mè pòpol as lo mangio ant un bocon tanme 'd pan; a-j passa gnanca 'nt la ment dë scoté Nosgnor. Contut ël dì a vnirà cand ch'a saran ciapà da lë sparm, në spavent ch’a l’han mai conossù anans, përchè Dé a dësperdrà j’òss dij tò nemis; a l’avran da vërgognesse përchè Dé a l’avrà faje artiré. Ch’a ven-a da Sion la salvassion d’Israel! Cand che Nosgnor a arneuvrà la vita ‘d sò pòpol, Giacòb a sarà ‘mpinì ‘d gòj, Israel as arlegrerà.

Nòte 

Bibia
Testament Vej
Salm